ڕێکخراوی ڕزگاریخوازی فەلەستین
ڕێکخراوی ڕزگاریخوازی فەلەستین (، ) کۆنفیدراسیۆنێکی پارتە فەلەستینییەکانە کە لە ساڵی ١٩٦٤ دامەزراوە، و وەک نوێنەرێکی فەرمیی گەلی فەلەستین لە زۆربەی وڵاتانی جیھان ناسراوە. ڕێکخراوی ڕزگاریخوازی فەلەستین لە ساڵی ١٩٧٤ەوە ئەندامی نەتەوە یەکگرتووەکان بووە. ئەم ڕێکخراوە و حکومەتی ئیسرائیل لە ساڵی ١٩٩٣ پێکەوە یەکتریان بە فەرمیی ناسان.

مێژوو 

ڕێکخراوی ڕزگاریخوازی فەلەستین لە مانگی پێنجی ساڵی ١٩٦٤ لە ئۆرشەلیم لە لایەن ئەنجوومەنی نیشتمانیی فەلەستینی دامەزرا، دوای ڕێکەوتنێکی بنەڕەتی لە نێوان وڵاتانی عەرەبی لە لوتکەی کۆمکاری عەرەبی ساڵێک پێش لەوە. ئەنجومەنی نیشتمانیی فەلەستینی دەستەی یاسادانانی ڕێکخراوەکەیە کە ھەر دوو ساڵ جارێک کۆدەبێتەوە و لیژنە جێبەجێکارەکەی ١٨ ئەندامی خۆی دیاری دەکات. مەحموود عەباس سەرۆکی لیژنەی جێبەجێکاری ڕێکخراوەکەیە لەدوای کۆچی دوایی یاسر عەرەفات لەساڵی ٢٠٠٤. لە ساڵی ١٩٧٤دا کۆمکاری عەرەبی ئەم ڕێکخراوەی بە تاکە جەستە شەرعییەک زانی کە نوێنەرایەتی گەلی فەلەستینی بکات و ئەندامێتییەکەی قبوڵ کرد، لە تشرینی دووەمی ھەمان ساڵدا، ئەم ڕێکخراوە وەک ئەندامێکی چاودێریی نەتەوە یەکگرتووەکان پەسندکرا.

لە کانوونی دووەمی ١٩٧٦، ئەنجومەنی ئاسایشی نەتەوە یەکگرتووەکان ڕێگەی بە نوێنەری ئەم ڕێکخراوەی دا کە بەشداری لە کۆبوونەوەکانی ئەنجومەنی ئاسایش بکات بەبێ ئەوەی مافی دەنگدانی ھەبێت، مافێک کە عادەتەن تەنھا بۆ ئەندامانی نەتەوە یەکگرتووەکان پارێزراوە. لە ساڵی ١٩٩٣دا گۆڕانکارییەکی گرنگ لە سیاسەتی ستراتیژی و پەیوەندییەکانی ڕێکخراوەکە لەگەڵ ئیسرائیلدا ڕوویدا. یاسر عەرەفات لەنامەیەکی فەرمیدا بۆ ئیسحاق ڕابین ئیسرائیلی بە فەرمیی ناسی و سەرۆک وەزیرانی ئیسرائیل ڕابینیش لەوەڵامدا ئەم ڕێکخراوەی وەک نوێنەری گەلی فەلەستینی بە فەرمیی ناسی. ڕێکخراوی ڕزگاریخوازی فەلەستین پەیوەندیی فەرمیی دیپلۆماسی لەگەڵ زۆرێک لە وڵاتانی جیھان ھەیە و باڵیۆزخانەکان و نوێنەرایەتییەکانی بە گشتی بە ناوی فەڵەستین ناسراون. 
دوای ڕاگەیاندنی سەربەخۆیی فەلەستین لەساڵی ١٩٨٨ نوێنەرایەتییەکەی لە نەتەوە یەکگرتووەکان ناوی خۆی لەرێکخراوی ئازادی فەلەستینەوە گۆڕی بۆ «فەلەستین»، وە لەساڵی ١٩٩٨دا بەبێ مافی دەنگدان مافی بەشداریکردنی لە کۆڕی گشتیی نەتەوە یەکگرتووەکان بە دەس ھێنا. 
لە ساڵی ٢٠١٢دا، ئەنجومەنی گشتیی نەتەوە یەکگرتووەکان پێگەی فەلەستینی گۆڕی لە «دەستەی چاودێرێکی نائەندام» بۆ ئەندامی دەوڵەتی چاودێر لە بڕیارنامەی ٦٧/١٩، بە ١٣٨دەنگی رازی و ٩ دەنگی نارازی (٤١ حکومەت کە لە کۆبوونەوەکەدا ئامادە نەبون). ئەم بڕیارە لەلایەن زۆرێک لە کارناسان وەک ناساندنی دی فاکتۆی فەڵەستین وەک وڵاتێکی سەربەخۆ لە لایەن نەتەوە یەکگرتووەکانەوە لێکدرایەوە.

داخرانی ئۆفیسی ڕێکخراوی ڕزگاریی فەلەستین لە ئەمریکا 
دوای دژایەتیی ئەم ڕێکخراوەیە بۆ ڕێکەوتنی سەدە، ئیدارەی دۆناڵد ترامپ فەرمانی دا نووسینگەی نوێنەرایەتیەکەی لە واشینگتن داخرێت ئەویش بە ئامانجی فشارخستنە سەر فەڵەستینییەکان.

دوای داخستنی نووسینگەی نوێنەرایەتییەکەی ئەم ڕێکخراوەیە لە واشینگتن، کۆمکاری عەرەبی بەیاننامەیەکی بڵاوکردەوە و ئیدانەی کرد و بە یەکێک لە سیاسەتەکانی دژە فەلەستینی ئەمریکا ناوزەد کرد.

سەرچاوەکان 

ڕێکخراوی ڕزگاریخوازی فەلەستین
دامەزرانەکانی دەیەی ١٩٦٠ لە میسر
فەلەستینی تیرۆریزم
بزووتنەوە ڕزگارییە نەتەوەییەکان
شەڕی ناوخۆی لوبنان
پۆلەکانی شەڕی ناوخۆی لوبنان
ڕێکخراوەکان دامەزرانی ١٩٦٤
ڕێکخراوەکانی ڕامەڵا
سیاسەت لە فەلەستین
دەوڵەتانی ئەندامی ڕێکخراوەی ھاوکاریی ئیسلامی
کێشەی عەرەبەکان و ئیسرائیل
ناسیۆنالیزم
ناسیۆنالیزمی فەلەستینی
چاودێرانی ئەنجومەنی گشتی نەتەوە یەکگرتووەکان